|  |  |
| --- | --- |
| **Διαφάνεια** | **Σημειώσεις[[1]](#footnote-1)** |
| 1.  ΕΕ  πολίτες  Η Ευρωπαϊκή Ένωση  Ένας μοναδικός οργανισμός  «Η παγκόσμια ειρήνη δεν μπορεί να διατηρηθεί αν δεν αναληφθούν δημιουργικές προσπάθειες ανάλογες των κινδύνων που την απειλούν.»  Robert Schuman, 1950 | 1.  Στην παρουσίαση αυτή, θα εξετάσουμε εν συντομία τι είναι η ΕΕ, θα εμβαθύνουμε σε κάποια ενδιαφέροντα στοιχεία γι’ αυτήν και, τέλος, θα δούμε πώς έχει αλλάξει και πώς έχει εξελιχθεί μέσα στον χρόνο.  Κατ’ αρχάς, παρόλο που μπορεί κανείς να αναφερθεί γενικά στην ΕΕ ως οργανισμό, στην πραγματικότητα έχει κάπως πιο σύνθετο χαρακτήρα.  Η Ευρωπαϊκή Ένωση δεν είναι ούτε διεθνής ούτε διακυβερνητικός οργανισμός υπό τη στενή έννοια.  Ο μοναδικός χαρακτήρας της Ευρωπαϊκής Ένωσης έγκειται στο ότι δεν αποτελεί οργανισμό αυτόν καθαυτόν, αλλά ένα σύνολο θεσμικών και λοιπών οργάνων και οργανισμών που επιδιώκουν τους ίδιους στόχους και φέρουν την ίδια σημαία.  Η μοναδικότητά της απορρέει από τις ειδικές συνθήκες υπό τις οποίες αναπτύχθηκε, καθώς και από τους στόχους και τα ιδανικά των ιδρυτικών μελών της.  Το ευρωπαϊκό εγχείρημα, που γεννήθηκε από τις στάχτες του Δεύτερου Παγκοσμίου Πολέμου, στόχευε καταρχάς στη διασφάλιση της ειρήνης θέτοντας υπό κοινή ευθύνη τα μέσα για την παραγωγή πολεμικών όπλων (άνθρακα και χάλυβα). Με την πάροδο των δεκαετιών, τα κράτη μέλη συμφώνησαν να συνεργαστούν και να συγκεντρώσουν πόρους και κυριαρχία για την επίλυση προβλημάτων που θα επωφελούνταν από κοινή λύση. Η αρχή αυτή εξακολουθεί να εφαρμόζεται και σήμερα σε ζητήματα όπως η κλιματική αλλαγή, το διεθνές εμπόριο ή η ψηφιακή κοινωνία. |
| 2.  ΕΕ  πολίτες  Η ΕΕ είναι μια μοναδική οικονομική και πολιτική ένωση  27 χώρες  447 εκατομμύρια κάτοικοι | 2.  Πιο συγκεκριμένα, η ΕΕ είναι μια μοναδική οικονομική και πολιτική ένωση μεταξύ 27 χωρών με συνολικό πληθυσμό περίπου **447 εκατομμυρίων ατόμων**.  Κατά τη διάρκεια περισσότερων από 60 ετών, η ΕΕ συνέβαλε στη βελτίωση του βιοτικού επιπέδου, δρομολόγησε κοινά έργα όπως το **ευρώ** και η **ενιαία αγορά**, και συνεργάστηκε σε σημαντικά ζητήματα όπως η κλιματική αλλαγή, η πανδημία COVID-19 και η ψηφιακή κοινωνία.  Για περισσότερα στατιστικά στοιχεία: <https://ec.europa.eu/eurostat/data/database> στις ενότητες για τους ετήσιους εθνικούς λογαριασμούς |
| 3.  ΕΕ  πολυμορφία  **Γνωρίζετε...**   1. ποια χώρα της ΕΕ έχει τον μεγαλύτερο πληθυσμό ηλικίας κάτω των 15 ετών; 2. ποια χώρα της ΕΕ έχει το μεγαλύτερο ποσοστό αλλοδαπών στον συνολικό πληθυσμό της; 3. ποια χώρα παρουσιάζει το υψηλότερο ποσοστό εμπιστοσύνης στην Ευρωπαϊκή Ένωση; 4. ποιο είναι το ποσοστό των ατόμων που ζουν σε αγροτικές περιοχές της ΕΕ; 5. ποιο είναι το ποσοστό των ατόμων στην ΕΕ που μιλούν περισσότερες από μία γλώσσες; | 3.  Καθώς η ΕΕ φιλοξενεί περίπου 447 εκατομμύρια ανθρώπους, πρόκειται για μία από τις περιοχές με τη μεγαλύτερη πολιτισμική πολυμορφία στον κόσμο. Η πολυμορφία της ΕΕ είναι κάτι που μπορεί κανείς να διαπιστώσει σε διάφορα επίπεδα, τα οποία περιλαμβάνουν τη γλωσσική, εθνοτική, θρησκευτική και κοινωνικοοικονομική πολυμορφία. Προσπαθήστε να απαντήσετε στις ερωτήσεις στη διαφάνεια για να ανακαλύψετε πώς η πολυμορφία αυτή διαφαίνεται μέσα από τις στατιστικές.  Απαντήσεις:  1) Γαλλία: 11 991 684 το 2021.  2) Λουξεμβούργο: 47 % το 2022. [Βλ.: <https://ec.europa.eu/eurostat/web/interactive-publications/demography-2023#expandable-example-content> ]  3) η Μάλτα παρουσιάζει το υψηλότερο ποσοστό (71 %) και η Γαλλία το χαμηλότερο (34 %), Ευρωβαρόμετρο 2022 ([βλ. έγγραφο «First results»](https://europa.eu/eurobarometer/surveys/detail/2693))  Ενημερωτικά, ιδού τα αποτελέσματα για τις υπόλοιπες χώρες (ποσοστό συμμετεχόντων ανά χώρα που δηλώνουν ότι εμπιστεύονται την ΕΕ).  Ελλάδα – 37 %  Κροατία – 42 %  Κύπρος – 42 %  Τσεχία – 43 %  Αυστρία – 44 %  Σλοβακία – 44 %  Σλοβενία – 44 %  Ιταλία – 46 %  Εσθονία – 48 %  Γερμανία – 49 %  Βουλγαρία – 49 %  Ισπανία – 50 %  Κάτω Χώρες – 52 %  Ρουμανία – 54 %  Βέλγιο – 55 %  Ουγγαρία – 56 %  Λετονία – 56 %  Ιρλανδία – 58 %  Λουξεμβούργο – 60 %  Φινλανδία – 60 %  Σουηδία – 61 %  Πολωνία – 64 %  Δανία – 65 %  Πορτογαλία – 68 %  Λιθουανία – 69 %  4) 25,2 % το 2021 (35,9 % σε κωμοπόλεις και 38,9 % σε πόλεις), ([[πηγή](https://ec.europa.eu/eurostat/statistics-explained/index.php?title=Urban-rural_Europe_-_introduction#Introduction_to_territorial_typologies)])  5) 64,6 % το 2016. [[το εν λόγω στατιστικό στοιχείο έχει **προγραμματιστεί** να επικαιροποιηθεί μόλις τον Μάιο του 2024](https://ec.europa.eu/eurostat/statistics-explained/index.php?title=Foreign_language_skills_statistics)]  Για περισσότερα στοιχεία σχετικά με τη δημογραφία της Ευρώπης: <https://ec.europa.eu/eurostat/cache/digpub/demography/index.html?lang=en> |
| 4.  ΕΕ  γλώσσες  Μια Ευρώπη των πολιτών  24 επίσημες γλώσσες | 4.  Οι γλώσσες που ομιλούνται στις χώρες της ΕΕ αποτελούν βασικό μέρος της πολιτιστικής της κληρονομιάς. Για τον λόγο αυτό η ΕΕ υποστηρίζει την πολυγλωσσία στα προγράμματά της και στις εργασίες των θεσμικών της οργάνων.  Η πολυγλωσσία αποτελεί θεμελιώδες χαρακτηριστικό της Ευρωπαϊκής Ένωσης από την ίδρυσή της. Η ΕΕ εργάζεται σε **24 επίσημες γλώσσες**.  Οι κανόνες σχετικά με τη χρήση των γλωσσών από τα θεσμικά όργανα της Ένωσης καθορίζονται στον [κανονισμό αριθ. 1](https://eur-lex.europa.eu/legal-content/EL/TXT/?uri=CELEX%3A01958R0001-20130701), ο οποίος ορίζει ότι τα θεσμικά όργανα έχουν 24 επίσημες γλώσσες και γλώσσες εργασίας.  Κατά τις συνεδριάσεις του [Ευρωπαϊκού Συμβουλίου](https://european-union.europa.eu/institutions-law-budget/institutions-and-bodies/search-all-eu-institutions-and-bodies/european-council_el) και του [Συμβουλίου της Ευρωπαϊκής Ένωσης](https://european-union.europa.eu/institutions-law-budget/institutions-and-bodies/search-all-eu-institutions-and-bodies/council-european-union_el) παρέχεται διερμηνεία σε όλες τις επίσημες γλώσσες. Τα μέλη του Ευρωπαϊκού Κοινοβουλίου έχουν το δικαίωμα να χρησιμοποιούν οποιαδήποτε επίσημη γλώσσα [όταν μιλούν στο Κοινοβούλιο](https://www.europarl.europa.eu/about-parliament/el/organisation-and-rules/multilingualism).  Οι Ευρωπαίοι πολίτες έχουν **το δικαίωμα να ενημερώνονται για τις δραστηριότητες της Ένωσης** και να επικοινωνούν και να λαμβάνουν απαντήσεις από τα θεσμικά όργανα της ΕΕ σε οποιαδήποτε επίσημη γλώσσα.  Επιπλέον, οι [νομικές πράξεις](https://eur-lex.europa.eu/homepage.html?locale=el) και οι [περιλήψεις](https://eur-lex.europa.eu/browse/summaries.html?locale=el) τους διατίθενται σε όλες τις επίσημες γλώσσες της ΕΕ. |
| 4.1.  Μπορείτε να απαριθμήσετε τουλάχιστον 5 επίσημες γλώσσες της ΕΕ εκτός της δικής σας;  Ποια είναι τα τρία επίσημα αλφάβητα;  [Πάρτε μια ιδέα από τις επίσημες](https://europa.eu/european-union/about-eu/eu-languages_el) [γλώσσες της ΕΕ](https://europa.eu/european-union/about-eu/eu-languages_el) | 4.1.  Επίσημες γλώσσες της ΕΕ:  αγγλικά, βουλγαρικά, γαλλικά, γερμανικά, δανικά, ελληνικά, εσθονικά, ιρλανδικά, ισπανικά, ιταλικά, κροατικά, λετονικά, λιθουανικά, μαλτεζικά, ολλανδικά, ουγγρικά, πολωνικά, πορτογαλικά, ρουμανικά, σλοβακικά, σλοβενικά, σουηδικά, τσεχικά, φινλανδικά.  Επίσημα αλφάβητα της ΕΕ:  λατινικό, κυριλλικό και ελληνικό. |
| 5.  ΕΕ  πρωτεργάτες | 5.  Η πολυμορφία της ΕΕ αντικατοπτρίζεται επίσης από τους πολυάριθμους οραματιστές ηγέτες που συνέβαλαν στη δημιουργία της Ευρωπαϊκής Ένωσης στην οποία ζούμε σήμερα.  Αγωνιστές της αντίστασης, δικηγόροι και βουλευτές, οι πρωτοπόροι της ΕΕ αποτελούσαν μια ποικιλόμορφη ομάδα ανθρώπων που είχαν, όμως, κοινά ιδανικά: μια ειρηνική, ενωμένη και ευημερούσα Ευρώπη.  Πρόκειται απλώς για ορισμένους από τους σημαντικότερους πρωτεργάτες της ΕΕ. Για περισσότερα προφίλ: https://europa.eu/european-union/about-eu/history/eu-pioneers\_el |
| 5.1.  **Σιμόν Βέιλ**  ***Επιζήσασα του Ολοκαυτώματος και πρώτη γυναίκα πρόεδρος του Ευρωπαϊκού Κοινοβουλίου*** | 5.1.  Η παιδική ηλικία και οι τραυματικές εμπειρίες που είχε η Σιμόν Βέιλ, επιζήσασα των στρατοπέδων συγκέντρωσης των Ναζί, κατά τη διάρκεια του Β’ Παγκοσμίου Πολέμου αποτέλεσαν τη βάση της προσήλωσής της σε μια ενωμένη Ευρώπη, έναν σκοπό που θα υποστήριζε για το υπόλοιπο της ζωής της.  **Ζωή και ιστορικό πλαίσιο**  Η πολιτική άνοδος της Βέιλ ξεκίνησε μέσα από μια πρώιμη νομική σταδιοδρομία. Το 1974 προσχώρησε στη γαλλική κυβέρνηση ως υπουργός Υγείας, υπό την προεδρία του Ζισκάρ ντ’ Εστέν.  Αμέσως μετά τον διορισμό της, αγωνίστηκε για τη νομιμοποίηση των αμβλώσεων στη Γαλλία, η οποία επιτεύχθηκε όταν η αντιπολίτευση στην Εθνοσυνέλευση ενστερνίστηκε τον στόχο της και προωθήθηκε η ψήφιση του σχετικού νόμου το 1975. Ο νόμος αυτός θεωρήθηκε σπουδαίο επίτευγμα και έγινε ευρύτερα γνωστός ως «νόμος Βέιλ».  **Ένα όραμα για την Ευρώπη**  Όταν το 1979 ο πρόεδρος Ζισκάρ ντ’ Εστέν ζήτησε από τη Βέιλ να τεθεί επικεφαλής του ψηφοδελτίου του κόμματός του στις πρώτες άμεσες εκλογές για το [Ευρωπαϊκό Κοινοβούλιο](https://european-union.europa.eu/institutions-law-budget/institutions-and-bodies/search-all-eu-institutions-and-bodies/european-parliament_el), εκείνη άδραξε την ευκαιρία.  Η Βέιλ εξελέγη νόμιμα μέλος του Ευρωπαϊκού Κοινοβουλίου, το οποίο την επέλεξε ως πρόεδρό του. Έτσι τέθηκε επικεφαλής του πρώτου άμεσα εκλεγμένου Ευρωπαϊκού Κοινοβουλίου και έγινε η πρώτη γυναίκα επικεφαλής οποιουδήποτε θεσμικού οργάνου της ΕΕ. Δύο χρόνια αργότερα, της απονεμήθηκε το [βραβείο «Καρλομάγνος»](https://www.karlspreis.de/en/charlemagne-prize/origin) για τη συμβολή της στην ευρωπαϊκή ενότητα. |
| 5.2.  **Ζαν Μονέ**  ***Η ενοποιητική δύναμη πίσω από τη γέννηση της Ευρωπαϊκής Ένωσης*** | 5.2.  Ο Ζαν Μονέ, Γάλλος πολιτικός και οικονομικός σύμβουλος, υπήρξε όλη του τη ζωή υποστηρικτής της ευρωπαϊκής ολοκλήρωσης και οι ιδέες του ενέπνευσαν το «σχέδιο Σουμάν» για τη συνένωση της εθνικής παραγωγής άνθρακα και χάλυβα της Γαλλίας και της Γερμανίας υπό μια ενιαία δομή.  **Ζωή και ιστορικό πλαίσιο**  Όταν ξέσπασε ο Πρώτος Παγκόσμιος Πόλεμος, το 1914, ο Μονέ επικοινώνησε με την κυβέρνηση παρουσιάζοντας μία πρόταση για τον καλύτερο συντονισμό της μεταφοράς πολεμοφοδίων με τους συμμάχους της Γαλλίας. Αργότερα, διορίστηκε αναπληρωτής γενικός γραμματέας της Κοινωνίας των Εθνών, όταν ιδρύθηκε το 1919. Το 1943 ο Μονέ εντάχθηκε στη Γαλλική Επιτροπή Εθνικής Απελευθέρωσης, η οποία λειτουργούσε ως εξόριστη de facto γαλλική κυβέρνηση στο Αλγέρι. Εκείνη την εποχή άρχισε να διατυπώνει ξεκάθαρα το όραμά του για μια ενωμένη Ευρώπη με στόχο τη διασφάλιση της ειρήνης.  **Ένα όραμα για την Ευρώπη**  Καθώς, μετά τον πόλεμο, οι διεθνείς εντάσεις αυξάνονταν, ο Μονέ θεώρησε ότι είχε φτάσει η στιγμή να γίνουν ουσιαστικά βήματα προς την ενότητα της Ευρώπης και, μαζί με την ομάδα του, άρχισε να επεξεργάζεται την ιδέα της Ευρωπαϊκής Κοινότητας. Στις 9 Μαΐου 1950 ο Γάλλος υπουργός Εξωτερικών Ρομπέρ Σουμάν εκφώνησε τη «Διακήρυξη Σουμάν» εξ ονόματος της γαλλικής κυβέρνησης.  Ιθύνων νους και συντάκτης της Διακήρυξης, με την οποία προτεινόταν να τεθεί το σύνολο της γαλλογερμανικής παραγωγής άνθρακα και χάλυβα υπό τη διαχείριση μίας Ανώτατης Αρχής, ήταν ο Μονέ. Το σκεπτικό ήταν ότι η από κοινού παραγωγή των πόρων αυτών από τις δύο ισχυρότερες χώρες της ηπείρου θα μπορούσε να αποτρέψει έναν νέο πόλεμο στο μέλλον. |
| 5.3.  **Ούρσουλα Χίρσμαν**  ***Αγωνίστρια κατά του φασισμού και υπέρμαχος του ευρωπαϊκού φεντεραλισμού*** | 5.3.  Η Ούρσουλα Χίρσμαν γεννήθηκε σε μια μεσοαστική εβραϊκή οικογένεια στο Βερολίνο το 1913. Το 1932 έγινε μέλος της οργάνωσης νεολαίας του Σοσιαλδημοκρατικού Κόμματος που αντιστάθηκε στην άνοδο των Ναζί. Μετά τη γνωριμία και, στη συνέχεια, τον γάμο της με τον Εουτζένιο Κολόρνι, έναν νεαρό Ιταλό φιλόσοφο και σοσιαλιστή, η Χίρσμαν συμμετείχε ενεργά στο παράνομο αντιστασιακό κίνημα κατά του φασισμού στην πατρίδα του, την Ιταλία.  **Ζωή και ιστορικό πλαίσιο**  Όταν ο Κολόρνι συνελήφθη και φυλακίστηκε στο νησί Βεντοτένε, η Χίρσμαν τον ακολούθησε.  Εκεί συναντήθηκαν με τον Ερνέστο Ρόσι και τον Αλτιέρο Σπινέλι, οι οποίοι το 1941 συνέταξαν το Μανιφέστο του Βεντοτένε «για μια ελεύθερη και ενωμένη Ευρώπη», το οποίο θεωρείται από πολλούς ως η απαρχή του ευρωπαϊκού φεντεραλισμού. Το Μανιφέστο διαβάστηκε ευρέως από όσους αγωνίζονταν με την ιταλική αντίσταση κατά των Ναζί.  **Όραμα για την Ευρώπη**  Το Μανιφέστο καλούσε σε ρήξη με το παρελθόν της Ευρώπης με στόχο να διαμορφωθεί ένα νέο πολιτικό σύστημα μέσω της αναδιάρθρωσης της πολιτικής και εκτεταμένων κοινωνικών μεταρρυθμίσεων. Η Χίρσμαν μετέφερε κρυφά το Μανιφέστο στην ηπειρωτική Ιταλία και συνέβαλε στη διάδοσή του.  Αφού εγκατέλειψε το Βεντοτένε, μετακόμισε στο Μιλάνο και το 1943 έγινε συνιδρύτρια του Ευρωπαϊκού Φεντεραλιστικού Κινήματος (Movimento Federalista Europeo). Μετά τη δολοφονία του Κολόρνι από φασιστές, η Χίρσμαν διέφυγε στην Ελβετία και συμμετείχε στη διοργάνωση του πρώτου διεθνούς φεντεραλιστικού συνεδρίου στο Παρίσι το 1945.  Η πολιτική δέσμευση της Χίρσμαν συνεχίστηκε και μετά τον Β΄ Παγκόσμιο Πόλεμο. Το 1975 ίδρυσε την ένωση Femmes pour l’Europe (Γυναίκες για την Ευρώπη) στις Βρυξέλλες. |
| 5.4.  **Ρομπέρ Σουμάν**  ***Ο αρχιτέκτονας της ευρωπαϊκής ολοκλήρωσης*** | 5.4.  Ο Ρομπέρ Σουμάν έδρασε ως μέλος της γαλλικής αντίστασης κατά τον δεύτερο παγκόσμιο πόλεμο και συνελήφθη και φυλακίστηκε από τους ναζί. Είχε δραστηριοποιηθεί στην πολιτική πριν από τον πόλεμο ως μέλος του γαλλικού κοινοβουλίου. Μετά τον πόλεμο, κατείχε μια σειρά υψηλόβαθμων θέσεων στη Γαλλία και, τελικά, συνέταξε τη «[Διακήρυξη Σουμάν](https://european-union.europa.eu/principles-countries-history/history-eu/1945-59/schuman-declaration-may-1950_el)» για να ενώσει την Ευρώπη και να αποτρέψει περαιτέρω πολέμους.  **Ζωή και χρόνοι**  Γεννημένος στο Λουξεμβούργο ως Γερμανός υπήκοος, ο Σουμάν έγινε Γάλλος όταν το 1919 η Αλσατία-Λορένη, όπου ζούσε, επιστράφηκε στη Γαλλία. Κατά τη διάρκεια του δευτέρου παγκοσμίου πολέμου, ο Γάλλος εξόριστος ηγέτης Σαρλ ντε Γκολ ζήτησε από τον Σουμάν να μεταβεί στο Λονδίνο για να υπηρετήσει στην κυβέρνησή του.  Μετά τον πόλεμο, επέστρεψε στην εθνική πολιτική σε μια σειρά ανώτατων θέσεων και έγινε βασικός διαπραγματευτής σημαντικών συνθηκών και πρωτοβουλιών όπως το Συμβούλιο της Ευρώπης, το Σχέδιο Μάρσαλ και το ΝΑΤΟ — με στόχο την ενίσχυση της συνεργασίας στο πλαίσιο της δυτικής συμμαχίας και τη συνένωση της Ευρώπης.  **Ένα όραμα για την Ευρώπη**  Σε συνεργασία με τον Ζαν Μονέ συνέταξε το παγκοσμίως γνωστό «σχέδιο Σουμάν». Το σχέδιο δημοσιεύθηκε στις 9 Μαΐου 1950, που θεωρείται πλέον η ημερομηνία γέννησης της Ευρωπαϊκής Ένωσης και εορτάζεται κάθε χρόνο ως «[Ημέρα της Ευρώπης](https://european-union.europa.eu/principles-countries-history/symbols/europe-day_el)». Στη συνοδευτική ομιλία του πρότεινε τον κοινό έλεγχο της παραγωγής άνθρακα και χάλυβα, των σημαντικότερων υλικών για τη βιομηχανία εξοπλισμών. Η κεντρική ιδέα ήταν ότι καμία χώρα δεν θα μπορούσε να ξανακηρύξει πόλεμο, εάν δεν είχε τον έλεγχο της παραγωγής άνθρακα και χάλυβα. |
| 6.  ΕΕ  σύμβολα  Μαντέψτε το σύμβολο της ΕΕ |  |
| 6.1.  Δημιουργήθηκε στην Αυστρία και αποτελεί σήμερα τον ύμνο της ΕΕ. | 6.1. |
| 6.2.  ***Η Ωδή στη χαρά*** | 6.2.  Η «Ωδή στη χαρά» προέρχεται από την Ένατη Συμφωνία που συνέθεσε ο Λούντβιχ βαν Μπετόβεν το 1823. Ο ύμνος συμβολίζει όχι μόνο την Ευρωπαϊκή Ένωση αλλά και την Ευρώπη με την ευρύτερη έννοια. Το ποίημα «Ωδή στη χαρά» εκφράζει το ιδεαλιστικό όραμα του Σίλερ για συναδέλφωση όλων των λαών. Υιοθετήθηκε το 1985. |
| 6.3.  Ο αριθμός των αστεριών στη σημαία της ΕΕ. | 6.3. |
| 6.4.  **12 αστέρια** | 6.4.  Η σημαία της ΕΕ έχει 12 χρυσά αστέρια που σχηματίζουν κύκλο σε μπλε φόντο. Αυτά συμβολίζουν τα ιδανικά της ενότητας, της αλληλεγγύης και της αρμονίας ανάμεσα στους λαούς της Ευρώπης. Ο αριθμός των αστεριών δεν έχει καμία σχέση με τον αριθμό των κρατών μελών. Ο κύκλος είναι σύμβολο ενότητας. Η σημαία δημιουργήθηκε και υιοθετήθηκε από το Συμβούλιο της Ευρώπης το 1955 και έγινε η επίσημη σημαία της ΕΕ το 1985. |
| 6.5.  Η επέτειος μιας σημαντικής ομιλίας είναι σήμερα η ημέρα εορτασμού της ΕΕ. |  |
| 6.6.  Η **9η Μαΐου**  *Ημέρα της Ευρώπης* | 6.6.  Την Ημέρα της Ευρώπης, κάθε χρόνο στις 9 Μαΐου, γιορτάζουμε την ειρήνη και την ενότητα στην Ευρώπη. Η ημερομηνία αυτή σηματοδοτεί την επέτειο της ιστορικής «Διακήρυξης Σουμάν», που πρότεινε μια νέα μορφή πολιτικής συνεργασίας στην Ευρώπη. |
| 6.7.  Το ευρωπαϊκό εγχείρημα συνοψίζεται σ’ αυτή τη φράση. |  |
| 6.8.  **Ενωμένη στην πολυμορφία**  *Το έμβλημα της ΕΕ* | 6.8.  Το σύνθημα της ΕΕ «Ενωμένη στην πολυμορφία» τονίζει την απόφαση των Ευρωπαίων να ενωθούν και να συνεργαστούν για την ειρήνη και την ευημερία, αποκομίζοντας ταυτόχρονα οφέλη από τον πολιτιστικό πλούτο, τις παραδόσεις και τις γλώσσες της Ευρώπης. |
| 6.9.  Κάνει τη ζωή μας ευκολότερη όταν διασχίζουμε τα σύνορα. |  |
| 6.10.  **Το ευρώ** | 6.10.  Το ευρώ είναι το επίσημο νόμισμα σε 20 από τα 27 κράτη μέλη της ΕΕ. Αποτελεί την απόδειξη της συνεργασίας των ευρωπαϊκών χωρών στην τσέπη σας. Η κυκλοφορία χαρτονομισμάτων και κερμάτων ευρώ το 2002 ήταν μία από τις μεγαλύτερες από υλικοτεχνική άποψη επιχειρήσεις στην Ευρώπη. |
| 7.  ΕΕ  αξίες  Τι σημαίνουν; | 7.  Παρότι η ΕΕ χαρακτηρίζεται από πολυμορφία, τα κράτη μέλη της μοιράζονται ένα κοινό σύνολο αξιών που ενώνουν τους λαούς της Ευρώπης. |
| 7.1.   * Ανθρώπινη αξιοπρέπεια * Ελευθερία * Δημοκρατία * Ισότητα * Κράτος δικαίου * Ανθρώπινα δικαιώματα | 7.1.  Αποτελούν **αναπόσπαστο μέρος του ευρωπαϊκού τρόπου ζωής** και είναι οι εξής:   * Ανθρώπινη αξιοπρέπεια * Ελευθερία * Δημοκρατία * Ισότητα * Κράτος δικαίου * Ανθρώπινα δικαιώματα   Οι αξίες αυτές ορίζονται στη Συνθήκη της Λισαβόνας και στον Χάρτη των Θεμελιωδών Δικαιωμάτων της ΕΕ.  Ανθρώπινη αξιοπρέπεια: η ανθρώπινη αξιοπρέπεια είναι απαραβίαστη, πράγμα που σημαίνει ότι πρέπει πάντα να γίνεται σεβαστή και να προστατεύεται. Αποτελεί την πραγματική βάση των θεμελιωδών δικαιωμάτων.  Ελευθερία: οι ατομικές ελευθερίες, όπως ο σεβασμός της ιδιωτικής ζωής, η ελευθερία της σκέψης, της θρησκείας, του συνέρχεσθαι, της έκφρασης και της πληροφόρησης, προστατεύονται από τον Χάρτη των Θεμελιωδών Δικαιωμάτων της ΕΕ. Ένα πρακτικό παράδειγμα αυτής της αξίας είναι η ελεύθερη κυκλοφορία και διαμονή εντός της ΕΕ.  Δημοκρατία: η λειτουργία της Ένωσης στηρίζεται στην αντιπροσωπευτική δημοκρατία. Οι Ευρωπαίοι πολίτες απολαμβάνουν επίσης ορισμένα δικαιώματα. Για παράδειγμα, όλοι οι ενήλικοι πολίτες της ΕΕ έχουν το δικαίωμα του εκλέγειν και εκλέγεσθαι στις εκλογές του Ευρωπαϊκού Κοινοβουλίου. Οι πολίτες της ΕΕ έχουν το δικαίωμα του εκλέγειν και εκλέγεσθαι στη χώρα διαμονής τους ή στη χώρα καταγωγής τους.  Ισότητα: ισότητα σημαίνει ότι όλοι οι πολίτες έχουν ίσα δικαιώματα ενώπιον του νόμου. Η αρχή της ισότητας μεταξύ ανδρών και γυναικών διέπει όλες τις ευρωπαϊκές πολιτικές και εφαρμόζεται σε όλους τους τομείς. Η αρχή της ίσης αμοιβής για όμοια εργασία (Συνθήκη της Ρώμης, 1957) ή της απαγόρευσης των διακρίσεων λόγω ιθαγένειας για τους πολίτες της ΕΕ (Συνθήκη της Λισαβόνας, 2009) αποτελούν παραδείγματα αυτής της αξίας στην πράξη.  Κράτος δικαίου: η ΕΕ βασίζεται στο κράτος δικαίου. Όλες οι ενέργειές της βασίζονται στις Συνθήκες, τις οποίες οι χώρες της ΕΕ έχουν εγκρίνει αυτοβούλως και δημοκρατικά. Η εφαρμογή της νομοθεσίας και η απονομή της δικαιοσύνης εξασφαλίζεται από ανεξάρτητο δικαστικό σώμα. Οι χώρες της ΕΕ παραχώρησαν την τελική δικαιοδοσία στο Ευρωπαϊκό Δικαστήριο, του οποίου οι αποφάσεις πρέπει να γίνονται σεβαστές από όλους.  Ανθρώπινα δικαιώματα: τα ανθρώπινα δικαιώματα προστατεύονται από τον Χάρτη των Θεμελιωδών Δικαιωμάτων της ΕΕ. Καλύπτουν το δικαίωμα σε μη διακριτική μεταχείριση λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού, το δικαίωμα στην προστασία των προσωπικών δεδομένων και το δικαίωμα πρόσβασης στη δικαιοσύνη. |
| 8.  ΕΕ  χώρες  *Πολλές χώρες, λίγα σύνορα*  **Η Ευρωπαϊκή Ένωση αποτελείται από 27 κράτη μέλη.**  **Εκτός από τα 27 κράτη μέλη:**  μέρος της ευρωπαϊκής ενιαίας αγοράς αποτελούν επίσης η Ισλανδία, το Λιχτενστάιν, η Νορβηγία και η Ελβετία.  Ο **χώρος Σένγκεν** συγκεντρώνει 23 χώρες της ΕΕ και 4 χώρες εκτός ΕΕ που έχουν καταργήσει τους ελέγχους διαβατηρίων στα σύνορά τους. | 8.  Η προσήλωση της ΕΕ στις κοινές της αξίες αντικατοπτρίζεται στα δικαιώματα που απολαμβάνουν οι πολίτες της.  Οι πολίτες της ΕΕ μπορούν να κυκλοφορούν και να διαμένουν ελεύθερα εντός της Ένωσης, και προστατεύονται από τη νομοθεσία της ΕΕ.  Μπορούν επίσης να ψηφίζουν και να συμμετέχουν στις ευρωπαϊκές εκλογές.  Η Ανδόρα, το Μονακό, ο Άγιος Μαρίνος και το Βατικανό δεν συμμετέχουν σε καμία από αυτές τις ενώσεις. Οι σχέσεις τους με την ΕΕ και άλλες χώρες διέπονται από διμερείς συμφωνίες. Ωστόσο, το Μονακό, ο Άγιος Μαρίνος και το Βατικανό βρίσκονται de facto στον χώρο Σένγκεν.  Η Ελβετία δεν είναι μέλος ούτε της ΕΕ ούτε του ΕΟΧ. Έχει συνάψει περίπου 100 ειδικές διμερείς συμφωνίες με την ΕΕ, οι οποίες καλύπτουν, για παράδειγμα, πολλές από τις διατάξεις της ενιαίας αγοράς. Μία από τις συμφωνίες αυτές αφορά τη συμμετοχή της Ελβετίας στον χώρο Σένγκεν.  --  **Εκτός από τα 27 κράτη μέλη:**  μέρος της ευρωπαϊκής ενιαίας αγοράς αποτελούν επίσης η Ισλανδία, το Λιχτενστάιν, η Νορβηγία και η Ελβετία.  Αυτό σημαίνει ότι έχουν δεσμευτεί για την ελεύθερη κυκλοφορία των προσώπων, των αγαθών, των υπηρεσιών και των κεφαλαίων.  Οι πολίτες της ΕΕ μπορούν επίσης να απολαμβάνουν τα δικαιώματα αυτά στις τέσσερις αυτές χώρες.  --  Ο **χώρος Σένγκεν** συγκεντρώνει 23 χώρες της ΕΕ και 4 χώρες εκτός ΕΕ που έχουν καταργήσει τους ελέγχους διαβατηρίων στα σύνορά τους.  Αυτό σημαίνει ότι τα άτομα μπορούν να διασχίζουν τα σύνορα μεταξύ των χωρών αυτών χωρίς να χρειάζεται να επιδείξουν διαβατήριο. |
| 9.  ΕΕ  χώρες  Ευρωπαϊκή ολοκλήρωση  1958  Το **1958** 6 χώρες ίδρυσαν την **Ευρωπαϊκή Κοινότητα** με τη Συνθήκη της Ρώμης.  Στόχος τους ήταν η διασφάλιση της ειρήνης και της ελευθερίας και η προώθηση της οικονομικής προόδου. | 9.  Ας δούμε τώρα περιληπτικά την ιστορία της ΕΕ ακολουθώντας ένα χρονοδιάγραμμα των χωρών που προσχώρησαν με την πάροδο του χρόνου.  Όλα ξεκίνησαν με τις 6 χώρες που υπέγραψαν τη Συνθήκη της Ρώμης:   1. Βέλγιο 2. Γερμανία 3. Γαλλία 4. Ιταλία 5. Λουξεμβούργο 6. Κάτω Χώρες |
| 10.  1973  Το **1973** η **Δανία**, η **Ιρλανδία** και το **Ηνωμένο Βασίλειο**\* προσχώρησαν στην Κοινότητα.  \* Το Ηνωμένο Βασίλειο αποχώρησε από την Ευρωπαϊκή Ένωση το 2020 | 10.  [Σημείωση για τον παρουσιαστή/την παρουσιάστρια: προσκαλέστε τα μέλη του ακροατηρίου ώστε να μοιραστούν τις ιστορίες ή τις αναμνήσεις τους σχετικά με την προσχώρηση της χώρας/των χωρών τους στην ΕΕ]. |
| 11.  1981  Το 1981 η προσχώρηση της **Ελλάδας** συνέβαλε στην εδραίωση της δημοκρατίας στη χώρα. |  |
| 12.  1986  Με την προσχώρηση της **Ισπανίας και της Πορτογαλίας το 1986**, η ΕΕ —που ακόμα ονομαζόταν Ευρωπαϊκή Κοινότητα— επεκτάθηκε προς τα νότια. |  |
| 13.  1995  Το **1995 η Αυστρία, η Φινλανδία και η Σουηδία προσχώρησαν στην Ευρωπαϊκή Ένωση**. |  |
| 14.  2004  Η διεύρυνση του **2004** επανένωσε την ήπειρο μετά την πτώση του Τείχους του Βερολίνου και την κατάρρευση της Σοβιετικής Ένωσης. | 14.  Την 1η Μαΐου 2004 προσχώρησαν στην ΕΕ 10 χώρες:   1. Τσεχική Δημοκρατία 2. Εσθονία 3. Κύπρος 4. Λετονία 5. Λιθουανία 6. Ουγγαρία 7. Μάλτα 8. Πολωνία 9. Σλοβενία 10. Σλοβακία   Ο σεβασμός του κράτους δικαίου, της λειτουργούσας οικονομίας της αγοράς και ο σεβασμός των δημοκρατικών αρχών ήταν μεταξύ των κριτηρίων προσχώρησης. |
| 15.  2007  Το 2007 **η Βουλγαρία και η Ρουμανία έγιναν κράτη μέλη**. |  |
| 16.  2013  Το **2013** η Κροατία έγινε η τελευταία χώρα που προσχώρησε στην Ένωση. | 16.  Για τον διαδραστικό χάρτη που δείχνει τη διεύρυνση της ΕΕ με την πάροδο των ετών, επισκεφθείτε τη διεύθυνση:  <https://www.europarl.europa.eu/external/html/euenlargement/default_el.htm> |
| 17.  ΕΕ  χώρες  Το ευρώ και η ζώνη του ευρώ  Το ευρώ είναι το επίσημο νόμισμα στις **20 χώρες της ΕΕ** που απαρτίζουν τη ζώνη του ευρώ, γνωστή και ως ευρωζώνη. | 17.  Αν και όλες οι παραπάνω χώρες αποτελούν μέρος της Ευρωπαϊκής Ένωσης, δεν αποτελούν όλες μέρος της ζώνης του ευρώ, της αποκαλούμενης και ευρωζώνης.  Ο όρος «ευρωζώνη» αναφέρεται στην περιοχή που αποτελείται από όλες τις χώρες της ΕΕ οι οποίες έχουν υιοθετήσει ως εθνικό τους νόμισμα το ευρώ.  Το ευρώ αποτελεί απτή απόδειξη της **ευρωπαϊκής ολοκλήρωσης** και προσφέρει άνεση στους πολίτες και πολλά πλεονεκτήματα στις επιχειρήσεις. Λόγω της **σημασίας του ως παγκόσμιου νομίσματος**, το ευρώ προσφέρει επίσης προστιθέμενη αξία στις εξωτερικές πολιτικές της Ένωσης.  Η Δανία είναι το μόνο κράτος μέλος της ΕΕ που έχει συμφωνήσει ρήτρα εξαίρεσης από το ευρώ. Η Ευρωπαϊκή Κεντρική Τράπεζα και η Ευρωπαϊκή Επιτροπή είναι υπεύθυνες για τη διατήρηση της αξίας και της σταθερότητάς του ευρώ, καθώς και για τον καθορισμό των κριτηρίων που απαιτούνται για την είσοδο των χωρών της ΕΕ στη ζώνη του ευρώ.  Το ευρώ είναι το δεύτερο πιο σημαντικό νόμισμα στον κόσμο. Το ποσοστό των διεθνών πληρωμών που πραγματοποιείται σε ευρώ είναι περίπου ίσο με αυτό που πραγματοποιείται σε δολάρια ΗΠΑ, και το ευρώ είναι το δεύτερο προτιμώμενο διεθνές νόμισμα για τη χορήγηση και λήψη δανείων, καθώς και για τα αποθεματικά των κεντρικών τραπεζών.  Χρησιμοποιείται επίσης ως επίσημο ή ως de facto νόμισμα, καθώς και ως νόμισμα «πρόσδεσης», από ορισμένες χώρες εκτός της Ευρωπαϊκής Ένωσης. |
| 18.  ΕΕ  χώρες  Διεύρυνση της ΕΕ  Κάθε **ευρωπαϊκή χώρα** μπορεί να υποβάλει αίτηση προσχώρησης εφόσον **σέβεται τις δημοκρατικές αξίες της ΕΕ** και έχει δεσμευθεί για την προάσπισή τους. | 18.  Οι χώρες που επιθυμούν να ενταχθούν στην ΕΕ πρέπει να πληρούν αυστηρές προϋποθέσεις προσχώρησης στην ΕΕ και να αρχίσουν επίσημες διαπραγματεύσεις προσχώρησης.  Επίσημες ενταξιακές διαπραγματεύσεις: η διαδικασία αυτή περιλαμβάνει την υιοθέτηση της νομοθεσίας της ΕΕ (η οποία είναι γνωστή ως «κεκτημένο»), τις προετοιμασίες για την εφαρμογή και την επιβολή της, καθώς και την εφαρμογή των δικαστικών, διοικητικών, οικονομικών και άλλων μεταρρυθμίσεων που απαιτούνται για την εκπλήρωση των προϋποθέσεων προσχώρησης, οι οποίες είναι γνωστές και ως κριτήρια προσχώρησης.  Κριτήρια προσχώρησης: τα λεγόμενα «κριτήρια της Κοπεγχάγης» καλύπτουν τομείς όπως:  • το δημοκρατικό θεσμικό πλαίσιο, το κράτος δικαίου, τα ανθρώπινα δικαιώματα και ο σεβασμός και η προστασία των μειονοτήτων·  • μια λειτουργούσα οικονομία της αγοράς και η ικανότητα αντιμετώπισης των ανταγωνιστικών πιέσεων και των δυνάμεων της αγοράς εντός της ΕΕ·  • η ικανότητα ανάληψης και αποτελεσματικής υλοποίησης των υποχρεώσεων που απορρέουν από την ιδιότητα του μέλους της ΕΕ, συμπεριλαμβανομένης της προσήλωσης στους στόχους της πολιτικής, οικονομικής και νομισματικής ένωσης. |
| 19.  **Υποψήφιες για προσχώρηση χώρες**   * Αλβανία * Βοσνία και Ερζεγοβίνη * Μολδαβία * Δημοκρατία της Βόρειας Μακεδονίας * Μαυροβούνιο * Σερβία * Τουρκία * Ουκρανία * Γεωργία | 19.  Μια χώρα μπορεί προσχωρήσει μόνον εφόσον πληροί όλα τα **κριτήρια προσχώρησης**.  Υπάρχουν 3 κύρια στάδια, τα οποία πρέπει να εγκριθούν από όλες τις χώρες της ΕΕ:   * Χορήγηση καθεστώτος υποψήφιας χώρας * Διαπραγματεύσεις * Συμφωνία προσχώρησης   Η διαδικασία διεύρυνσης ωφελεί τόσο την Ένωση όσο και τις υποψήφιες χώρες, καθώς συμβάλλει στην προώθηση της σταθερότητας, της δημοκρατίας και της οικονομικής ανάπτυξης στις γειτονικές χώρες. |
| 20.  **Δυνάμει υποψήφιες χώρες**   * Κόσοβο\*   \* Η ονομασία αυτή χρησιμοποιείται με επιφύλαξη των θέσεων ως προς το καθεστώς. |  |
| 21.  Εστίαση:  *Brexit*  Η **συμφωνία εμπορίου και συνεργασίας ΕΕ-Ηνωμένου Βασιλείου**, που συνήφθη μεταξύ της ΕΕ και του Ηνωμένου Βασιλείου, εφαρμόζεται προσωρινά από την 1η Ιανουαρίου 2021. | 21.  Μετά το Brexit, η σχέση μεταξύ της ΕΕ και του Ηνωμένου Βασιλείου έχει αλλάξει σημαντικά. Το Ηνωμένο Βασίλειο δεν είναι πλέον μέλος της ΕΕ και αποτελεί τρίτη χώρα σε σχέση με την ΕΕ. Η ΕΕ και το Ηνωμένο Βασίλειο εργάζονται για να διαμορφώσουν μια νέα σχέση, η οποία διέπεται από τη συμφωνία εμπορίου και συνεργασίας.  Η συμφωνία καθορίζει **προτιμησιακές ρυθμίσεις** σε τομείς όπως το εμπόριο αγαθών και υπηρεσιών, το ψηφιακό εμπόριο, οι αεροπορικές και οδικές μεταφορές, η ενέργεια, η αλιεία, η επιβολή του νόμου και η δικαστική συνεργασία σε ποινικές υποθέσεις.  Βασίζεται σε κανόνες που διασφαλίζουν **ισότιμους όρους ανταγωνισμού και σεβασμό των θεμελιωδών δικαιωμάτων**.  Η συμφωνία εμπορίου και συνεργασίας ΕΕ-Ηνωμένου Βασιλείου αποτελείται από:  • μια συμφωνία ελεύθερων συναλλαγών που συνεπάγεται φιλόδοξη συνεργασία σε οικονομικά, κοινωνικά, περιβαλλοντικά και αλιευτικά θέματα·  • μια στενή εταιρική σχέση για την ασφάλεια των πολιτών· ένα νέο πλαίσιο για την επιβολή του νόμου και τη δικαστική συνεργασία σε ποινικές και αστικές υποθέσεις·  • ένα συνολικό πλαίσιο διακυβέρνησης, με στόχο την εξασφάλιση της μέγιστης ασφάλειας δικαίου για τις επιχειρήσεις, τους καταναλωτές και τους πολίτες. |
| 22.  ΕΕ  ιστορία  **Πότε συνέβη;** | 22.  Η ΕΕ έχει αντιμετωπίσει πολυάριθμες προκλήσεις στο πέρασμα του χρόνου. Ας δούμε τώρα τις σημαντικότερες προκλήσεις που έχει περάσει η ΕΕ μέσα στον χρόνο.  Για μια πιο αναλυτική ματιά στην ιστορία της ΕΕ, μπορείτε να περιηγηθείτε στο χρονολόγιο της ΕΕ: [Ιστορία της ΕΕ – Πρωτεργάτες και πρωτεργάτριες της ΕΕ | Ευρωπαϊκή Ένωση (europa.eu)](https://european-union.europa.eu/principles-countries-history/history-eu_el) |
| 22.1.  **1952**  6 ευρωπαϊκές χώρες αποφασίζουν να δημιουργήσουν μια κοινότητα για την κοινή διαχείριση των πηγών άνθρακα και χάλυβα, την πρόληψη μελλοντικού ανταγωνισμού εξοπλισμών και για τη διασφάλιση της ειρήνης. | 22.1.  **1952**  Οι έξι χώρες είναι το Βέλγιο, η Γερμανία, η Γαλλία, η Ιταλία, το Λουξεμβούργο και οι Κάτω Χώρες. Η Ευρωπαϊκή Κοινότητα Άνθρακα και Χάλυβα ιδρύεται το 1952.  Αργότερα, το 1958, οι 6 αυτές χώρες θα ιδρύσουν την Ευρωπαϊκή Κοινότητα υπογράφοντας τη Συνθήκη της Ρώμης (θυμίστε τη διαφάνεια 9 αυτής της παρουσίασης). |
| 22.2.  **Δεκαετία του 1960**  Μια καλή περίοδος για την οικονομία, η οποία διευκολύνεται από το γεγονός ότι τα κράτη μέλη παύουν να επιβάλλουν τελωνειακούς δασμούς στις μεταξύ τους εμπορικές συναλλαγές. Συμφωνούν επίσης να ελέγχουν από κοινού την παραγωγή τροφίμων, έτσι ώστε να υπάρχουν επαρκή τρόφιμα για όλους στην Ευρώπη. |  |
| 22.3.  **Δεκαετία του 1970**  Η Ευρωπαϊκή Ένωση, γνωστή ακόμα με την ονομασία «Ευρωπαϊκές Κοινότητες», μεγαλώνει καθώς αποκτά τα πρώτα νέα μέλη της: τη Δανία, την Ιρλανδία και το Ηνωμένο Βασίλειο. | 22.3.  Η Δανία, η Ιρλανδία και το Ηνωμένο Βασίλειο προσχωρούν στις Ευρωπαϊκές Κοινότητες την 1η Ιανουαρίου 1973, αυξάνοντας τον αριθμό των κρατών μελών σε 9. Ο αραβοϊσραηλινός πόλεμος, τον Οκτώβριο του 1973, προκαλεί ενεργειακή κρίση και οικονομικά προβλήματα στην Ευρώπη.  Η δημοκρατία εξαπλώνεται στην Ευρώπη με την ανατροπή των δικτατοριών στην Ελλάδα, την Πορτογαλία και την Ισπανία. Στο πλαίσιο της περιφερειακής πολιτικής τεράστια ποσά μεταφέρονται για τη δημιουργία θέσεων εργασίας και υποδομών στις φτωχότερες περιφέρειες. Οι πρώτες άμεσες εκλογές για την ανάδειξη των μελών του Ευρωπαϊκού Κοινοβουλίου πραγματοποιούνται το 1979. |
| 22.4.  **Δεκαετία του 1980**  Τη δεκαετία αυτή είναι που σημειώνεται η κατάρρευση του κομμουνισμού ανά την Ευρώπη. Η πτώση του Τείχους του Βερολίνου στη Γερμανία είναι το γεγονός που κλείνει τη δεκαετία. | 22.4. |
| 22.5.  **Δεκαετία του 1990**  Κατά τα έτη αυτά, τέθηκαν τα θεμέλια για δύο από τα μεγαλύτερα επιτεύγματα της ΕΕ: την ελεύθερη κυκλοφορία των προσώπων με τη συμφωνία του Σένγκεν και τη δημιουργία της ενιαίας αγοράς. | 22.5.  **Δεκαετία του 1990**  Με την κατάρρευση του κομμουνισμού στην Κεντρική και Ανατολική Ευρώπη, οι Ευρωπαίοι αναπτύσσουν στενότερες σχέσεις γειτνίασης.  Οι πολίτες ανησυχούν για τον τρόπο προστασίας του περιβάλλοντος, καθώς και για τον τρόπο με τον οποίο οι Ευρωπαίοι μπορούν να συνεργαστούν σε θέματα ασφάλειας και άμυνας. |
| 22.6.  **2000 – 2010**  Το ευρώ είναι πλέον το νόμισμα πολλών Ευρωπαίων. Οι χώρες της ΕΕ αρχίζουν να συνεργάζονται στενότερα για την καταπολέμηση του εγκλήματος. Η παγκόσμια οικονομία πλήττεται από χρηματοπιστωτική κρίση και η Συνθήκη της Λισαβόνας παρέχει στην ΕΕ σύγχρονους θεσμούς και αποτελεσματικότερες μεθόδους εργασίας. | 22.6. |
| 22.7.  **2010-2019**  Μια δύσκολη δεκαετία κατά την οποία η ΕΕ αντιδρά σε μια παγκόσμια χρηματοπιστωτική κρίση και ένα κράτος μέλος ψηφίζει να αποχωρήσει. | 22.7.  Η παγκόσμια οικονομική κρίση πλήττει σκληρά την Ευρώπη. Το 2012 απονέμεται στην Ευρωπαϊκή Ένωση το [Νόμπελ Ειρήνης](https://www.nobelprize.org/prizes/peace/2012/press-release/). Οι ταραχές και οι πόλεμοι σε διάφορες χώρες οδηγούν πολλούς ανθρώπους να εγκαταλείψουν τα σπίτια τους και να αναζητήσουν καταφύγιο στην Ευρώπη. Η ΕΕ βρίσκεται αντιμέτωπη με την πρόκληση να αναλάβει αυτά τα άτομα, διασφαλίζοντας παράλληλα την ευημερία τους και σεβόμενη τα ανθρώπινα δικαιώματά τους. Η κλιματική αλλαγή βρίσκεται στην κορυφή της ημερήσιας διάταξης και οι ηγέτες συμφωνούν στη μείωση των επιβλαβών εκπομπών. Η Κροατία γίνεται το 28ο μέλος της ΕΕ το 2013. Ωστόσο, σε δημοψήφισμα του 2016, το Ηνωμένο Βασίλειο ψηφίζει υπέρ της αποχώρησης από την ΕΕ. |
| 22.8.  **2020-σήμερα**  Η ΕΕ πρέπει να ανταποκριθεί σε πρωτοφανείς προκλήσεις, όπως η πανδημία της COVID-19 και ο επιθετικός πόλεμος της Ρωσίας κατά της Ουκρανίας. | 22.8.  **Ιανουάριος 2020 — Κοινή αντίδραση της ΕΕ στη νόσο COVID-19**  Η πανδημία COVID-19 προκαλεί σοβαρότατη κατάσταση έκτακτης ανάγκης στον τομέα της δημόσιας υγείας και οικονομική επιβράδυνση. Η ΕΕ και οι χώρες μέλη της συνεργάζονται για την υποστήριξη των συστημάτων υγειονομικής περίθαλψης, την ανάσχεση της διασποράς του ιού και την εξασφάλιση εμβολίων για τους ανθρώπους στην ΕΕ και πέραν αυτής. Οι ηγέτες της ΕΕ συμφωνούν επί της μεγαλύτερης [δέσμης κινήτρων](https://commission.europa.eu/strategy-and-policy/recovery-plan-europe_el) που χρηματοδοτήθηκε ποτέ από τον προϋπολογισμό της ΕΕ, με έμφαση στην πράσινη και ψηφιακή ανάκαμψη, καθώς η ΕΕ εργάζεται για την επίτευξη [κλιματικής ουδετερότητας](https://climate.ec.europa.eu/eu-action/climate-strategies-targets/2050-long-term-strategy_el) έως το 2050.  **31 Ιανουαρίου 2020 — το Ηνωμένο Βασίλειο αποχωρεί από την ΕΕ**  Το Ηνωμένο Βασίλειο αποχωρεί από την ΕΕ μετά από 47 χρόνια που ήταν μέλος, ανοίγοντας ένα νέο κεφάλαιο στις σχέσεις του με την ΕΕ.  [Σχέσεις με το Ηνωμένο Βασίλειο](https://commission.europa.eu/strategy-and-policy/relations-non-eu-countries/relations-united-kingdom_el)  **Απρίλιος 2021 — Έναρξη της Διάσκεψης για το μέλλον της Ευρώπης**  Η ΕΕ εγκαινιάζει την ετήσια [Διάσκεψη για το Μέλλον της Ευρώπης](https://commission.europa.eu/strategy-and-policy/priorities-2019-2024/new-push-european-democracy/conference-future-europe_el) το 2021. Η άνευ προηγουμένου άσκηση συμμετοχικής δημοκρατίας προσφέρει στους πολίτες της ΕΕ μια μοναδική ευκαιρία να εκφράσουν τις απόψεις τους και να συμβάλουν στη διαμόρφωση του μέλλοντος της ΕΕ.  **Φεβρουάριος 2022 — Η Ρωσία εισβάλλει στην Ουκρανία**  Η ΕΕ και οι διεθνείς εταίροι της καταδικάζουν απερίφραστα τον αδικαιολόγητο και απρόκλητο επιθετικό πόλεμο της Ρωσίας. Η ΕΕ εγκρίνει σειρά σκληρών [κυρώσεων κατά της Ρωσίας](https://eu-solidarity-ukraine.ec.europa.eu/eu-sanctions-against-russia-following-invasion-ukraine_el) και παρέχει οικονομική, ανθρωπιστική, στρατιωτική και άλλη [βοήθεια στην Ουκρανία](https://eu-solidarity-ukraine.ec.europa.eu/eu-assistance-ukraine_el). |
| 23.  **© Ευρωπαϊκή Ένωση, 2023**  Επιτρέπεται η περαιτέρω χρήση της παρούσας παρουσίασης βάσει της άδειας [CC BY 4.0](https://creativecommons.org/licenses/by/4.0/), εκτός αν αναφέρεται διαφορετικά. Για οποιαδήποτε χρήση ή αναπαραγωγή στοιχείων που δεν ανήκουν στην ΕΕ, ενδέχεται να απαιτείται άδεια απευθείας από τους οικείους δικαιούχους.  Φωτογραφία διαφάνειας 7, πηγή: © Adobe Stock, Jacob Lund |  |

1. Έχετε υπόψη ότι σκοπός των σημειώσεων δεν είναι να χρησιμοποιηθούν κατά λέξη, αλλά να λειτουργήσουν ως πρόσθετες γενικές πληροφορίες στις οποίες μπορείτε να βασιστείτε για να διαμορφώσετε τα σημεία όπου θα εστιάσει η ομιλία σας. Ως εκ τούτου, μπορείτε ελεύθερα να παραλείψετε κομμάτια που δεν είναι συναφή με την παρουσίασή σας και, αντιστρόφως, να προσθέσετε τις δικές σας ιστορίες και σημεία προς συζήτηση ώστε να δώσετε τον δικό σας χαρακτήρα στην παρουσίαση. [↑](#footnote-ref-1)